CELEX: 52016JC0034
Language: sk
Date: 2016-07-14
Title: Spoločný návrh ROZHODNUTIE RADY o uzavretí Dohody o zriadení Medzinárodnej nadácie EÚ – LAK

EURÓPSKA KOMISIA
            V Bruseli14. 7. 2016
            JOIN(2016) 34 final
            2016/0217(NLE)
            Spoločný návrh
            ROZHODNUTIE RADY
            o uzavretí Dohody o zriadení Medzinárodnej nadácie EÚ – LAK
            
               
         
         
            
               DÔVODOVÁ SPRÁVA
            
            
               1.
                     KONTEXT NÁVRHU
            
            
               Súvislosti
            
            
               Európska únia (EÚ) a štáty Latinskej Ameriky a Karibiku (LAK) majú osobitné vzťahy vďaka strategickému partnerstvu, ktoré sa nadviazalo na prvom medziregionálnom samite ich hláv štátov a predsedov vlád v roku 1999 v Riu de Janeiro. Hlavným partnerom EÚ v rámci LAK bola v rokoch 1999 až 2012 skupina krajín nazývaná „skupina Rio“. Od roku 2012 Spoločenstvo štátov Latinskej Ameriky a Karibiku (CELAC) nahradilo na základe rozhodnutia jeho členských štátov skupinu Rio a prevzalo úlohu partnera EÚ v rámci procesu medziregionálnych samitov a strategického partnerstva.
            
            
               Od roku 1999 tieto dva regióny spolupracovali s cieľom presadzovať spoločné záujmy a hodnoty, čo sa potvrdilo na samitoch v Madride (2002), v Guadalajare (2004), vo Viedni (2006), v Lime (2008), v Madride (2010), v Santiagu de Chile (2013) a v Bruseli (2015). Tieto po sebe nasledujúce samity zabezpečili nepretržité zintenzívňovanie politického dialógu a pokrok v spoločnom riešení širokého spektra otázok vrátane zmeny klímy, migrácie, boja proti nelegálnym drogám, presadzovania ľudských práv a rovnosti pohlaví, vzdelávania a kultúrnych otázok a oblasti vedy a technológií.
            
            
               Ciele Medzinárodnej nadácie EÚ – LAK a súlad s príslušnými politikami
            
            
               Vedúci predstavitelia oboch regiónov sa na piatom samite EÚ – LAK (Lima, 2008) rozhodli zvážiť založenie medziregionálnej nadácie na podporu diskusie o spoločných stratégiách a činnosti na prehĺbenie partnerstva a zvýšenie jeho viditeľnosti. Na šiestom samite (Madrid, 2010) hlavy štátov a predsedovia vlád rozhodli o zriadení nadácie EÚ – LAK, s týmito cieľmi:
            
            
               prispievať k posilneniu procesu partnerstva EÚ – CELAC za účasti a s príspevkom občianskej spoločnosti a iných sociálnych aktérov,
            
            
               podnecovať ďalšie vzájomné poznanie a porozumenie medzi regiónmi a
            
            
               posilňovať vzájomnú viditeľnosť medzi regiónmi, ako aj viditeľnosť samotného partnerstva.
            
            
               Toto rozhodnutie sa musí vnímať v kontexte existujúcich nadácií EÚ na podporu vzťahov s Áziou [Nadácia Ázia – Európa (ASEF)] a s euro-stredozemským regiónom (Nadácia Anny Lindhovej pre dialóg medzi kultúrami). Nadácia EÚ – LAK vznikla ako nástroj na posilnenie medziregionálnych vzťahov medzi EÚ a LAK v súlade s prioritami a stratégiami uvedenými v príslušných vyhláseniach zo samitov a následných oznámeniach Komisie, ako napríklad Posilnené partnerstvo medzi EÚ a Latinskou Amerikou (2005)
                  1
                a EÚ – Latinská Amerika: partnerstvo globálnych hráčov (2009)
                  2
               . Európsky parlament (v apríli 2006), ako aj Euro-latinskoamerické parlamentné zhromaždenie (v decembri 2007) prijali rezolúcie v prospech založenia nadácie.
            
            
               Nadácia EÚ – LAK bola formálne založená v Hamburgu v roku 2011 ako subjekt nemeckého občianskeho práva pred možným uzavretím medzinárodnej dohody ustanovujúcej jej premenu na medzinárodnú organizáciu. Jej úlohou bolo:
            
            
               presadzovať a koordinovať činnosti zamerané na výsledky v záujme podpory medziregionálnych vzťahov s dôrazom na plnenie priorít stanovených na samitoch EÚ – LAK,
            
            
               podnecovať diskusiu o spoločných stratégiách na realizáciu uvedených priorít stimulovaním výskumu a štúdií a
            
            
               podporovať plodnú výmenu a nové príležitosti na nadväzovanie kontaktov medzi občianskou spoločnosťou a ďalšími už zainteresovanými stranami alebo tými, ktoré majú potenciálny záujem zapojiť sa do tohto medziregionálneho vzťahu.
            
            
               Nadácia môže uskutočňovať iniciatívy v spolupráci s verejnými a súkromnými inštitúciami, vládami štátov LAK a EÚ, Európskou komisiou, ostatnými inštitúciami a agentúrami EÚ a medzinárodnými či regionálnymi inštitúciami. V prvých štyroch rokoch nadácia v tomto rámci vykonala celý rad činností.
            
            
               Rozhodnutím Rady 2012/493/EÚ bola Komisia poverená začať rokovania o medzinárodnej dohode o založení nadácie EÚ – LAK ako medzinárodnej organizácie, pričom jej členmi mali byť EÚ, jej členské štáty a krajiny LAK. Rokovania sa začali v decembri 2012 a zo strany EÚ ich v mene Komisie viedla Európska služba pre vonkajšiu činnosť (ESVČ). Konzultácie s členskými štátmi prebehli počas rokovacieho procesu na zasadnutiach pracovnej skupiny Rady pre Latinskú Ameriku a Karibik (COLAC). Európsky parlament bol v priebehu rokovaní pravidelne informovaný. Na siedmom zasadnutí EÚLAK/prvom samite EÚ – CELAC (Santiago de Chile, 2013) hlavy štátov a predsedovia vlád vyzvali na včasné uzavretie rokovaní, ktoré sa riadne ukončili v januári 2015.
            
            
               Na druhom samite EÚ – CELAC (Brusel, jún 2015) hlavy štátov a predsedovia vlád privítali parafovanie Dohody o zriadení medzinárodnej nadácie EÚ – LAK a očakávali jej „rýchle podpísanie a včasné nadobudnutie platnosti“. Vysoká predstaviteľka a Komisia sa domnievajú, že ciele stanovené Radou v jej smerniciach na rokovania o dohode boli splnené a že návrh dohody sa môže predložiť na podpis a uzavretie. Spoločným cieľom CELAC a EÚ je, aby sa dohoda podpísala počas zasadnutia ministrov zahraničných vecí z oboch regiónov 25. – 26. októbra v Dominikánskej republike. Bude to výsledkom desaťročného procesu, počas ktorého vedúci predstavitelia 61 dotknutých krajín pracovali na zriadení a upevnení nadácie EÚ – LAK ako medzinárodnej organizácie, ktorá môže prispieť k posilneniu procesu partnerstva a zlepšiť vzájomné porozumenie a viditeľnosť.
            
            
               Cieľ tohto návrhu
            
         
         
            
               Tento spoločný návrh sa týka právneho nástroja, ktorý umožňuje uzavretie dohody v mene EÚ. Zriadením nadácie ako medzinárodnej organizácie sa zlepší jej schopnosť získavať finančné prostriedky od jej členských štátov, z ktorých mnohé nie sú schopné jej prispievať, pokiaľ je zriadená na základe nemeckého občianskeho práva. Získaním štatútu medzinárodnej organizácie bude mať nadácia tiež možnosť znížiť niektoré náklady, využívať výsady a imunity podľa medzinárodného práva a lepšie využiť svoje finančné a ľudské zdroje. Toto jej následne umožní udržiavať a ďalej rozvíjať aktivity na podporu partnerstva.
            
            
               2.
                     PRÁVNY ZÁKLAD
            
            
               Spoločný návrh predstavuje právny nástroj na uzavretie dohody.
            
            
               
                  Voľba právneho základu na uzavretie dohody musí byť založená na objektívnych prvkoch, ktoré možno súdne preskúmať a medzi ktoré patrí cieľ a obsah aktu.
               
               
                  Cieľom dohody je zriadenie nadácie EÚ – LAK ako medzinárodnej organizácie s právnou subjektivitou podľa medzinárodného práva verejného. Nadácia prispeje k posilneniu partnerstva EÚ – CELAC, podpore vzájomného porozumenia a vzájomnej viditeľnosti medzi regiónmi. Nadáciu možno vnímať ako nástroj spoločnej zahraničnej politiky EÚ, pretože jej aktivity prispievajú k zbližovaniu činností členských štátov voči regiónu Latinskej Ameriky a Karibiku s cieľom zabezpečiť, že EÚ bude schopná presadzovať svoje záujmy a hodnoty v rámci partnerstva medzi oboma regiónmi. Osobitné činnosti nadácie prispievajú k politickému dialógu medzi EÚ a CELAC v oblastiach ako globálne riadenie a podpora demokracie, ľudských práv a právneho štátu. Doterajšie relevantné aktivity nadácie zahŕňajú štúdie a semináre o samotnom strategickom partnerstve a o spolupráci EÚ a LAK ako partnerov v rámci globálneho riadenia [napr. štúdie „The EU and CELAC: Reinvigorating a strategic partnership“ (EÚ a CELAC: Posilnenie strategického partnerstva) a „Summit Diplomacy: Challenges and opportunities of the new regionalisms“ (Samitová diplomacia: Výzvy a možnosti nového regionalizmu); panel s názvom „The EU and LAC: Powers in a Multipolar World or partners in Global Governance?“ (EÚ a LAK: Veľmoci v multipolárnom svete alebo partneri v rámci globálnej správy?); a seminár na tému „China, Latin America and the Caribbean, and the European Union: A Triangular Relationship?“ (Čína, štáty Latinskej Ameriky a Karibiku a Európska únia: trojstranný vzťah?)]. Podobné činnosti budú prebiehať, keď sa nadácia stane medzinárodnou organizáciou. V tomto zmysle dohoda sleduje ciele SZBP.
               
               
                  Nadácia tiež prispeje k posilneniu spolupráce medzi EÚ a regiónom LAK prostredníctvom podpory medzikultúrnej výmeny, a to predovšetkým podporovaním a uľahčovaním účasti občianskej spoločnosti a iných sociálnych aktérov a ich príspevkov. Vzhľadom na to, že niektorým členským štátom LAK sa už rozvojová pomoc neposkytuje, zatiaľ čo iné majú na ňu aj naďalej právo, nadácia bude:
               
            
            
               podporovať politický dialóg a spoluprácu EÚ – CELAC zapájaním niektorých alebo všetkých krajín LAK v kľúčových oblastiach spoločného záujmu, ako je napríklad výskum, udržateľný rozvoj, zmena klímy, konkurencieschopnosť, pracovné miesta a rast a rodová rovnosť,
            
            
               uskutočňovať alebo podporovať analýzu a výskum v súvislosti s témami záujmu partnerstva a
            
            
               rozvíjať a podporovať medziregionálne siete a výmenu poznatkov a osvedčených postupov medzi nimi.
            
            
               
                  Dohoda vzhľadom na svoj cieľ a obsah patrí do rozsahu pôsobnosti článku 37 Zmluvy o Európskej únii (ZEÚ) a článku 209 a článku 212 Zmluvy o fungovaní Európskej únie (ZFEÚ). Procesným právnym základom na uzavretie dohody je článok 218 ods. 5 a ods. 8 druhý pododsek ZFEÚ.
               
               
                  3.
                        VPLYV NA ROZPOČET
               
            
            
               Uzavretie dohody nebude mať priamy vplyv na rozpočet, pretože nezaväzuje EÚ ani ostatných signatárov, aby nadácii finančne prispeli. Príspevky budú dobrovoľné. Nemecko ako hostiteľská krajina udeľujúca výsady a imunity na základe dohody o sídle poskytne (na vlastné náklady) primerane zariadené priestory vhodné na účely nadácie spolu s údržbou, vybavením a zabezpečením.
            
            
               Od zriadenia nadácie podľa nemeckého občianskeho práva v roku 2011 jej Komisia finančne prispievala, pričom posledný príspevok (prostredníctvom nástroja partnerstva) predstavoval 3 milióny EUR na obdobie dvoch rokov od októbra 2015. Niekoľko štátov LAK a štátov EÚ vrátane Nemecka ako hostiteľskej krajiny finančne prispelo nadácii, či už jeden alebo viackrát. Ďalšie krajiny nie sú schopné nadácii prispieť, pokiaľ sa nestane medzinárodnou organizáciou, takže uzavretie a nadobudnutie platnosti dohody pomôže zlepšiť jej finančnú udržateľnosť.
            
            
               2016/0217 (NLE)
            
            
               Spoločný návrh
            
            
               ROZHODNUTIE RADY
            
            
               o uzavretí Dohody o zriadení Medzinárodnej nadácie EÚ – LAK
            
            
               RADA EURÓPSKEJ ÚNIE,
            
            
               so zreteľom na Zmluvu o Európskej únii, a najmä na jej článok 37,
            
            
               so zreteľom na Zmluvu o fungovaní Európskej únie, a najmä na jej článok 209 ods. 2 a článok 212 ods. 1 v spojení s článkom 218 ods. 6 písm. a) a článkom 218 ods. 8 druhým pododsekom,
            
         
         
            
               so zreteľom na spoločný návrh vysokej predstaviteľky Únie pre zahraničné veci a bezpečnostnú politiku a Európskej komisie,
            
            
               so zreteľom na súhlas Európskeho parlamentu,
            
            
               keďže:
            
            
               (1)V súlade s rozhodnutím Rady [XXX] z 
                  3
                bola Dohoda o založení medzinárodnej nadácie EÚ – LAK podpísaná  s výhradou jej uzavretia k neskoršiemu dátumu.
            
            
               (2)Dohodou sa zriadi nadácia EÚ – LAK ako medzinárodná organizácia s právnou subjektivitou podľa medzinárodného práva verejného.
            
            
               (3)Dohoda by sa mala schváliť v mene Európskej únie.
            
            
               (4)Keď EÚ a jej členské štáty konajú v rámci nadácie EÚ – LAK, koordinujú svoje pozície v súlade so zmluvami a zásadou lojálnej spolupráce,
            
            
               PRIJALA TOTO ROZHODNUTIE:
            
            
               Článok 1
            
            
               Týmto sa v mene Európskej únie schvaľuje Dohoda o zriadení Medzinárodnej nadácie EÚ – LAK.
            
            
               Text dohody je pripojený k tomuto rozhodnutiu.
            
            
               Článok 2
            
            
               Predseda Rady určí osobu(-y) splnomocnenú(-é) uložiť v mene Európskej únie listinu o schválení stanovenú v článku 24 dohody s cieľom vyjadriť súhlas Európskej únie s tým, že bude dohodou viazaná.
            
            
               Článok 3
            
            
               Toto rozhodnutie nadobúda účinnosť […]
                  4
               .
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  KOM(2005) 636 v konečnom znení.
               
               
                  
                     (2)
                  KOM(2009) 495 v konečnom znení.
               
               
                  
                     (3)
                  Ú. v. EÚ L […], […], s. […].
               
               
                  
                     (4)
                  Generálny sekretariát Rady uverejní dátum nadobudnutia platnosti dohody v Úradnom vestníku Európskej únie.
               
            
      
    ---documentbreak--- 
      
         
               EURÓPSKA KOMISIA
            V Bruseli14. 7. 2016
            JOIN(2016) 34 final
            PRÍLOHA
            k
            spoločnému návrhu rozhodnutia Rady
            o uzavretí Dohody o zriadení Medzinárodnej nadácie EÚ – LAK
            
               
         
         
            
               
                  Dohoda o zriadení
                  Medzinárodnej nadácie EÚ – LAK
            
            
            
            
               Zmluvné strany tejto dohody,
            
            
               EURÓPSKA ÚNIA, ďalej len „Únia“,
            
            
               a
            
            
               BELGICKÉ KRÁĽOVSTVO,
            
            
               BULHARSKÁ REPUBLIKA,
            
            
               ČESKÁ REPUBLIKA,
            
            
               DÁNSKE KRÁĽOVSTVO,
            
            
               SPOLKOVÁ REPUBLIKA NEMECKO,
            
            
               ESTÓNSKA REPUBLIKA,
            
            
               ÍRSKO,
            
            
               HELÉNSKA REPUBLIKA,
            
            
               ŠPANIELSKE KRÁĽOVSTVO,
            
            
               FRANCÚZSKA REPUBLIKA,
            
            
               CHORVÁTSKA REPUBLIKA,
            
            
               TALIANSKA REPUBLIKA,
            
            
               CYPERSKÁ REPUBLIKA,
            
         
         
            
               LOTYŠSKÁ REPUBLIKA,
            
            
               LITOVSKÁ REPUBLIKA,
            
            
               LUXEMBURSKÉ VEĽKOVOJVODSTVO,
            
            
               MAĎARSKO,
            
            
               MALTSKÁ REPUBLIKA,
            
            
               HOLANDSKÉ KRÁĽOVSTVO,
            
            
               RAKÚSKA REPUBLIKA,
            
            
               POĽSKÁ REPUBLIKA,
            
            
               PORTUGALSKÁ REPUBLIKA,
            
            
               RUMUNSKO,
            
            
               SLOVINSKÁ REPUBLIKA,
            
            
               SLOVENSKÁ REPUBLIKA,
            
            
               FÍNSKA REPUBLIKA,
            
            
               ŠVÉDSKE KRÁĽOVSTVO,
            
            
               SPOJENÉ KRÁĽOVSTVO VEĽKEJ BRITÁNIE A SEVERNÉHO ÍRSKA,
            
            
               zmluvné strany Zmluvy o Európskej únii a Zmluvy o fungovaní Európskej únie, ďalej len „členské štáty“,
            
            
               a
            
            
               ANTIGUA A BARBUDA,
            
            
               ARGENTÍNSKA REPUBLIKA,
            
            
               BAHAMSKÉ SPOLOČENSTVO,
            
         
         
            
               BARBADOS,
            
            
               BELIZE,
            
            
               BOLÍVIJSKÝ MNOHONÁRODNÝ ŠTÁT,
            
            
               BRAZÍLSKA FEDERATÍVNA REPUBLIKA,
            
            
               ČILSKÁ REPUBLIKA,
            
            
               KOLUMBIJSKÁ REPUBLIKA,
            
            
               KOSTARICKÁ REPUBLIKA,
            
            
               KUBÁNSKA REPUBLIKA,
            
            
               DOMINICKÉ SPOLOČENSTVO,
            
            
               DOMINIKÁNSKA REPUBLIKA,
            
            
               EKVÁDORSKÁ REPUBLIKA,
            
            
               SALVÁDORSKÁ REPUBLIKA,
            
            
               GRENADA,
            
            
               GUATEMALSKÁ REPUBLIKA,
            
            
               GUYANSKÁ KOOPERATÍVNA REPUBLIKA,
            
            
               HAITSKÁ REPUBLIKA,
            
            
               HONDURASKÁ REPUBLIKA,
            
            
               JAMAJKA,
            
            
               SPOJENÉ ŠTÁTY MEXICKÉ,
            
            
               NIKARAGUJSKÁ REPUBLIKA,
            
         
         
            
               PANAMSKÁ REPUBLIKA,
            
            
               PARAGUAJSKÁ REPUBLIKA,
            
            
               PERUÁNSKA REPUBLIKA,
            
            
               SVÄTÝ KRIŠTOF A NEVIS,
            
            
               SVÄTÁ LUCIA,
            
            
               SVÄTÝ VINCENT A GRENADÍNY,
            
            
               SURINAMSKÁ REPUBLIKA,
            
            
               REPUBLIKA TRINIDADU A TOBAGA,
            
            
               URUGUAJSKÁ VÝCHODNÁ REPUBLIKA,
            
            
               VENEZUELSKÁ BOLÍVAROVSKÁ REPUBLIKA,
            
            
               ďalej len „zmluvné strany“,
            
            
            
               PRIPOMÍNAJÚC strategické partnerstvo medzi Latinskou Amerikou a Karibikom (LAK) a Európskou úniou (EÚ), ktoré sa nadviazalo v júni 1999 v rámci prvého samitu EÚ – LAK v Riu de Janeiro;
            
            
               SO ZRETEĽOM NA iniciatívu, ktorú prijali hlavy štátov a predsedovia vlád LAK a EÚ počas piateho samitu EÚ – LAK, ktorý sa konal 16. mája 2008 v peruánskej Lime;
            
            
               PRIPOMÍNAJÚC rozhodnutie hláv štátov a predsedov vlád EÚ a LAK, predsedu Európskej rady a predsedu Komisie o založení nadácie EÚ – LAK, ktoré sa prijalo na šiestom samite EÚ – LAK 18. mája 2010 v španielskom Madride;
            
            
               PRIPOMÍNAJÚC, že v roku 2011 sa v Spolkovej republike Nemecko založila prechodná nadácia, ktorá ukončí svoju činnosť a zanikne, keď nadobudne platnosť medzinárodná dohoda o založení nadácie EÚ – LAK;
            
            
               ZDÔRAZŇUJÚC potrebu zriadiť medzinárodnú organizáciu medzivládneho charakteru podľa medzinárodného práva verejného prostredníctvom „Medzinárodnej dohody o založení nadácie EÚ – LAK na základe referenčného rámca prijatého na ministerskom zasadnutí popri šiestom samite EÚ – LAK v Madride,“ čo prispeje k posilneniu existujúcich väzieb medzi štátmi Latinskej Ameriky a Karibiku, EÚ a členskými štátmi EÚ,
            
            
               SA DOHODLI takto:
            
            
            
         
         
            
               Článok 1
            
            
               Predmet
            
            
            
               1.
                     Touto dohodou sa zriaďuje Medzinárodná nadácia EÚ – LAK (ďalej len „nadácia“ alebo „nadácia EÚ – LAK“).
            
            
            
               2.
                     V tejto dohode sa stanovujú ciele nadácie a ustanovujú všeobecné pravidlá a usmernenia, ktorými sa riadia jej činnosti, štruktúra a fungovanie.
            
            
            
            
               Článok 2
            
            
               Charakter a sídlo
            
            
            
               1.
                     Nadácia EÚ – LAK je medzinárodná organizácia medzivládneho charakteru zriadená podľa medzinárodného práva verejného. Zameriava sa na posilnenie medziregionálneho partnerstva medzi EÚ a členskými štátmi EÚ a Spoločenstvom štátov Latinskej Ameriky a Karibiku (CELAC).
            
            
            
               2.
                     Nadácia EÚ – LAK má sídlo v Slobodnom a hanzovom meste Hamburg v Spolkovej republike Nemecko.
            
            
            
            
               Článok 3
            
            
               Členovia nadácie
            
            
            
               1.
                     Jedinými členmi nadácie EÚ – LAK sú štáty Latinskej Ameriky a Karibiku, členské štáty EÚ a EÚ, ktoré prostredníctvom svojich vnútorných právnych postupov súhlasili s tým, že budú viazané touto dohodou.
            
         
         
            
            
               2.
                     Nadácia EÚ – LAK je otvorená aj pre účasť Spoločenstva štátov Latinskej Ameriky a Karibiku (CELAC).
            
            
            
            
               Článok 4
            
            
               Právna subjektivita
            
            
            
               1.
                     Nadácia EÚ – LAK má medzinárodnú právnu subjektivitu a potrebnú právnu spôsobilosť na plnenie svojich cieľov a úloh na území každého zo svojich členov v súlade s ich vnútroštátnymi právnymi predpismi.
            
            
            
               2.
                     Má tiež právomoc uzatvárať zmluvy, získavať hnuteľný a nehnuteľný majetok, nakladať s ním a iniciovať súdne konania.
            
            
            
            
               Článok 5
            
            
               Ciele nadácie
            
            
            
               1.
                     Nadácia EÚ – LAK:
            
            
            
               a)
                     prispieva k posilneniu procesu medziregionálneho partnerstva CELAC – EÚ za účasti a s príspevkom občianskej spoločnosti a iných sociálnych aktérov;
            
            
            
               b)
                     podnecuje ďalšie vzájomné poznanie a porozumenie medzi oboma regiónmi;
            
         
         
            
            
               c)
                     posilňuje vzájomnú viditeľnosť medzi oboma regiónmi, ako aj viditeľnosť samotného medziregionálneho partnerstva.
            
            
            
               2.
                     Nadácia EÚ – LAK predovšetkým:
            
            
            
               a)
                     presadzuje a koordinuje činnosti zamerané na výsledky v záujme podpory medziregionálnych vzťahov a s dôrazom na plnenie priorít stanovených na samitoch CELAC – EÚ;
            
            
            
               b)
                     presadzuje diskusiu o spoločných stratégiách zameraných na realizáciu uvedených priorít podnecovaním výskumu a štúdií;
            
            
            
               c)
                     podporuje plodné výmeny a nové príležitosti na nadväzovanie kontaktov medzi občianskou spoločnosťou a ďalšími sociálnymi aktérmi.
            
            
            
            
               Článok 6
            
            
               Kritériá pre činnosti
            
            
            
               1.
                     V záujme dosiahnutia cieľov stanovených v článku 5 tejto dohody činnosti nadácie EÚ – LAK:
            
            
            
               a)
                     vychádzajú z priorít a tém, ktorým sa venujú hlavy štátov a predsedovia vlád na samitoch, pričom sa zameriavajú na identifikované potreby v záujme podpory medziregionálnych vzťahov;
            
            
            
               b)
                     zahŕňajú v maximálnej možnej miere a v rámci činností nadácie občiansku spoločnosť a iných sociálnych aktérov, ako sú akademické inštitúcie, a na nezáväznom základe zohľadňujú ich príspevky. Na tento účel by každý člen mohol identifikovať vhodné inštitúcie a organizácie, ktoré sa snažia zlepšiť medziregionálny dialóg na vnútroštátnej úrovni;
            
         
         
            
            
               c)
                     zvyšujú hodnotu existujúcich iniciatív;
            
            
            
               d)
                     zviditeľňujú partnerstvo s osobitným dôrazom na činnosti, ktoré majú multiplikačný efekt.
            
            
            
               2.
                     Pri začínaní činností alebo zapájaní sa do nich nadácia EÚ – LAK koná so zameraním na danú činnosť, dynamicky a s orientáciou na výsledky.
            
            
            
            
               Článok 7
            
            
               Činnosti nadácie
            
            
            
               1.
                     V záujme dosiahnutia cieľov stanovených v článku 5 nadácia EÚ – LAK vykonáva okrem iných aj tieto činnosti:
            
            
            
               a)
                     podnecuje diskusiu prostredníctvom seminárov, konferencií, workshopov, diskusných skupín, kurzov, výstav, publikácií, prednášok, odbornej prípravy, výmeny najlepších postupov a odborných znalostí;
            
            
            
               b)
                     presadzuje a podporuje podujatia súvisiace s témami, o ktorých sa diskutuje na samitoch CELAC – EÚ, a s prioritami zasadnutí vysokých úradníkov CELAC – EÚ;
            
            
            
               c)
                     zavádza medziregionálne programy a iniciatívy na zvyšovanie povedomia vrátane výmen v stanovených prioritných oblastiach;
            
            
            
               d)
                     podnecuje štúdie o otázkach identifikovaných oboma regiónmi;
            
         
         
            
            
               e)
                     oslovuje a ponúka nové príležitosti kontaktov najmä s ohľadom na tie osoby alebo inštitúcie, ktoré ešte medziregionálne partnerstvo CELAC – EÚ nepoznajú;
            
            
            
               f)
                     vytvorí internetovú platformu a/alebo vydáva elektronickú publikáciu.
            
            
            
               2.
                     Nadácia EÚ – LAK môže uskutočňovať iniciatívy v spolupráci s verejnými a súkromnými inštitúciami, inštitúciami EÚ, medzinárodnými a regionálnymi inštitúciami, štátmi Latinskej Ameriky a Karibiku a členskými štátmi EÚ.
            
            
            
            
               Článok 8
            
            
               Štruktúra nadácie
            
            
            
               Nadácia EÚ – LAK má tieto zložky:
            
            
            
               a)
                     správna rada,
            
            
            
               b)
                     predseda a
            
            
            
               c)
                     výkonný riaditeľ.
            
            
            
         
         
            
               Článok 9
            
            
               Správna rada
            
            
            
               1.
                     Správna rada sa skladá zo zástupcov členov nadácie EÚ – LAK. Zasadá na úrovni vysokých úradníkov a v prípade potreby na úrovni ministrov zahraničných vecí pri príležitosti samitov CELAC – EÚ.
            
            
            
               2.
                     Spoločenstvo štátov Latinskej Ameriky a Karibiku (CELAC) zastupuje v správnej rade predsedníctvo pro tempore bez toho, aby bola dotknutá účasť danej krajiny na vnútroštátnej úrovni.
            
            
            
               3.
                     Výkonný výbor Euro-latinskoamerického parlamentného zhromaždenia (EuroLat) sa vyzve, aby ako pozorovateľov do správnej rady vymenoval jedného zástupcu z každého regiónu.
            
            
            
               4.
                     Spoločné parlamentné zhromaždenie AKT – EÚ sa vyzve, aby ako pozorovateľov do správnej rady vymenovalo jedného zástupcu za EÚ a jedného za Karibik.
            
            
            
            
               Článok 10
            
            
               Predsedníctvo správnej rady
            
            
            
               Správna rada má dvoch predsedov, jedného zástupcu za EÚ a druhého za štáty Latinskej Ameriky a Karibiku.
            
            
            
            
               Článok 11
            
            
               Právomoci správnej rady
            
         
         
            
            
               Správna rada nadácie EÚ – LAK vykonáva tieto právomoci:
            
            
            
               a)
                     vymenúva predsedu a výkonného riaditeľa nadácie;
            
            
            
               b)
                     prijíma všeobecné usmernenia pre prácu nadácie a stanovuje jej operačné priority a rokovací poriadok, ako aj primerané opatrenia na zaručenie transparentnosti a zodpovednosti, najmä pokiaľ ide o externé financovanie;
            
            
            
               c)
                     schvaľuje uzavretie dohody o sídle, ako aj akejkoľvek inej dohody alebo dojednania, ktoré nadácia uzavrie so štátmi Latinskej Ameriky a Karibiku, ako aj s členskými štátmi EÚ, pokiaľ ide o výsady a imunity;
            
            
            
               d)
                     prijíma rozpočet a služobný poriadok na základe návrhu výkonného riaditeľa;
            
            
            
               e)
                     schvaľuje úpravy organizačnej štruktúry nadácie na základe návrhu výkonného riaditeľa;
            
            
            
               f)
                     prijíma viacročný pracovný program, ktorý zahŕňa aj viacročný odhad rozpočtu, v zásade na obdobie štyroch rokov na základe návrhu predloženého výkonným riaditeľom;
            
            
            
               g)
                     prijíma ročný pracovný program vrátane projektov a činností na nasledujúci rok na základe návrhu predloženého výkonným riaditeľom a v rámci viacročného programu;
            
            
            
               h)
                     prijíma ročný rozpočet na nasledujúci rok;
            
            
            
               i)
                     schvaľuje kritériá pre monitorovanie a audit projektov nadácie, ako aj pre podávanie správ o nich;
            
         
         
            
            
               j)
                     prijíma výročnú správu a účtovnú závierku nadácie za predchádzajúci rok;
            
            
            
               k)
                     poskytuje usmernenia a poradenstvo predsedovi a výkonnému riaditeľovi;
            
            
            
               l)
                     navrhuje zmluvným stranám zmeny tejto dohody;
            
            
            
               m)
                     hodnotí rozvoj činností nadácie a prijíma opatrenia na základe správ predložených výkonným riaditeľom;
            
            
            
               n)
                     urovnáva prípadné spory medzi zmluvnými stranami týkajúce sa výkladu alebo uplatňovania tejto dohody a jej zmien;
            
            
            
               o)
                     ruší vymenovanie predsedu a/alebo výkonného riaditeľa;
            
            
            
               p)
                     schvaľuje nadviazanie strategických partnerstiev;
            
            
            
               q)
                     schvaľuje uzatvorenie akejkoľvek dohody alebo uplatnenie právneho nástroja podľa článku 15 ods. 4 písm. i).
            
            
            
            
               Článok 12
            
            
               Zasadnutia správnej rady
            
         
         
            
            
               1.
                     Riadne zasadnutia správnej rady sa konajú dvakrát ročne. Konajú sa zároveň so zasadnutiami vysokých úradníkov CELAC – EÚ.
            
            
            
               2.
                     Mimoriadne zasadnutia správnej rady sa konajú na podnet jedného predsedu, výkonného riaditeľa alebo na žiadosť aspoň jednej tretiny jej členov.
            
            
            
               3.
                     Funkcia sekretariátu správnej rady sa vykonáva pod vedením výkonného riaditeľa nadácie.
            
            
            
            
               Článok 13
            
            
               Rozhodovanie správnej rady
            
            
            
               Správna rada sa uznáša za prítomnosti viac ako polovice jej členov z každého regiónu. Rozhodnutia sa prijímajú konsenzom prítomných členov.
            
            
            
            
               Článok 14
            
            
               Predseda nadácie
            
            
            
               1.
                     Správna rada vyberie predsedu spomedzi kandidátov nominovaných členmi nadácie EÚ – LAK. Predseda sa vymenúva na funkčné obdobie štyroch rokov, ktoré možno jedenkrát obnoviť.
            
            
            
               2.
                     Predsedom je osobnosť, ktorá je v Latinskej Amerike a Karibiku aj v EÚ známa a vysoko uznávaná. Predseda vykonáva funkciu na dobrovoľnom základe, ale má nárok na náhradu všetkých potrebných a riadne odôvodnených výdavkov.
            
         
         
            
            
               3.
                     Funkciu predsedu zastáva striedavo štátny príslušník členského štátu EÚ a štátny príslušník štátu Latinskej Ameriky alebo Karibiku. Ak vymenovaný predseda pochádza z členského štátu EÚ, vymenovaný výkonný riaditeľ pochádza z niektorého zo štátov Latinskej Ameriky alebo Karibiku a naopak.
            
            
            
               4.
                     Predseda:
            
            
            
               a)
                     zastupuje nadáciu v jej vonkajších vzťahoch, pričom vystupuje viditeľne a reprezentatívne v rámci kontaktov na vysokej úrovni s orgánmi štátov Latinskej Ameriky a Karibiku, EÚ a členských štátov EÚ, ako aj s ostatnými partnermi;
            
            
            
               b)
                     podáva správy na zasadnutia ministrov zahraničných vecí, iné ministerské zasadnutia, zasadnutia správnej rady a podľa potreby aj iné dôležité zasadnutia;
            
            
            
               c)
                     poskytuje poradenstvo výkonnému riaditeľovi pri príprave návrhu viacročného a ročného pracovného programu a návrhu rozpočtu na schválenie správnej rade;
            
            
            
               d)
                     vykonáva iné úlohy, na ktorých sa dohodne správna rada.
            
            
            
            
               Článok 15
            
            
               Výkonný riaditeľ nadácie
            
            
            
               1.
                     Nadáciu riadi výkonný riaditeľ, ktorého vymenúva správna rada na štvorročné funkčné obdobie, ktoré možno jedenkrát obnoviť, pričom vyberá spomedzi kandidátov, ktorých nominujú členovia nadácie EÚ – LAK.
            
            
            
               2.
                     Bez toho, aby boli dotknuté právomoci správnej rady, výkonný riaditeľ nepožaduje ani neprijíma pokyny od žiadnej vlády ani od žiadneho iného orgánu.
            
         
         
            
            
               3.
                     Funkcia výkonného riaditeľa je platená a zastáva ju striedavo štátny príslušník členského štátu EÚ a štátny príslušník štátu Latinskej Ameriky alebo Karibiku. Ak vymenovaný výkonný riaditeľ pochádza z členského štátu EÚ, vymenovaný predseda pochádza z niektorého zo štátov Latinskej Ameriky alebo Karibiku, a naopak.
            
            
            
               4.
                     Výkonný riaditeľ je zákonným zástupcom nadácie a plní tieto funkcie:
            
            
            
               a)
                     v konzultácii s predsedom pripravuje viacročný a ročný pracovný program nadácie a jej rozpočet;
            
            
            
               b)
                     vymenúva a riadi personál nadácie a zabezpečuje jeho súlad s cieľmi nadácie;
            
            
            
               c)
                     plní rozpočet;
            
            
            
               d)
                     predkladá pravidelné a výročné správy o činnosti, ako aj finančné účty na prijatie správnej rade, pričom zabezpečuje transparentné postupy a správny obeh informácií o všetkých činnostiach, ktoré vykonáva alebo podporuje nadácia, vrátane aktualizovaného zoznamu inštitúcií a organizácií identifikovaných na vnútroštátnej úrovni, ako aj tých, ktoré sa zúčastňujú na činnosti nadácie;
            
            
            
               e)
                     predkladá správu uvedenú v článku 18;
            
            
            
               f)
                     pripravuje zasadnutia a pomáha správnej rade;
            
            
            
               g)
                     v prípade potreby konzultuje s príslušnými predstaviteľmi občianskej spoločnosti a iných sociálnych aktérov, najmä inštitúcií, ktoré mohli identifikovať členovia nadácie EÚ – LAK, v závislosti od danej problematiky a konkrétnych potrieb, pričom o výsledku týchto konzultácií informuje správnu radu na účely ďalšieho zváženia;
            
            
            
               h)
                     vedie konzultácie a rokovania s hostiteľskou krajinou nadácie a ostatnými zmluvnými stranami tejto dohody, pokiaľ ide o podrobnosti zariadení, ktoré má nadácia v týchto štátoch využívať;
            
         
         
            
            
               i)
                     vedie rokovania o akejkoľvek dohode alebo právnom nástroji, ktoré majú medzinárodné účinky, s medzinárodnými organizáciami, štátmi a verejnými alebo súkromnými inštitúciami, pokiaľ ide o záležitosti, ktoré presahujú administratívne každodenné fungovanie nadácie, a to po náležitej konzultácii so správnou radou a po jej informovaní o začiatku a plánovanom ukončení týchto rokovaní, ako aj v rámci pravidelných konzultácií o ich obsahu, rozsahu a pravdepodobnom výsledku;
            
            
            
               j)
                     podáva správnej rade správy o všetkých súdnych konaniach, ktoré sa týkajú nadácie.
            
            
            
            
               Článok 16
            
            
               Financovanie nadácie
            
            
            
               1.
                     Príspevky sa poskytujú na dobrovoľnom základe bez toho, aby bola dotknutá účasť v správnej rade.
            
            
            
               2.
                     Nadáciu financujú najmä jej členovia. Správna rada môže s ohľadom na medziregionálnu rovnováhu zvážiť iné spôsoby financovania činností nadácie.
            
            
            
               3. V osobitných prípadoch po predchádzajúcom informovaní správnej rady a po konzultácii s ňou v záujme získania jej súhlasu je nadácia oprávnená získať dodatočné zdroje prostredníctvom externého financovania z verejných a súkromných inštitúcií, okrem iného z vypracúvania správ a analýz na požiadanie. Tieto zdroje sa použijú výlučne na činnosti nadácie.
            
            
            
               4.
                     Spolková republika Nemecko poskytne na vlastné náklady a v rámci svojho finančného príspevku do nadácie primerane zariadené priestory vhodné na účely nadácie spolu s údržbou, vybavením a zabezpečením tohto zariadenia.
            
            
            
            
               Článok 17
            
            
               Audit a uverejňovanie účtov
            
         
         
            
            
               1.
                     Správna rada vymenuje nezávislých audítorov na účely vykonania auditu účtov nadácie.
            
            
            
               2.
                     Nezávislý audit výkazov aktív, záväzkov, príjmov a výdavkov nadácie sa poskytne členom čo najskôr po skončení každého rozpočtového roka, najneskôr však šesť mesiacov po ňom, pričom na najbližšom zasadnutí ho posúdi správna rada na účely schválenia.
            
            
            
               3.
                     Uverejní sa súhrn auditovaných účtov a súvahy.
            
            
            
            
               Článok 18
            
            
               Hodnotenie nadácie
            
            
            
               Od dátumu nadobudnutia platnosti tejto dohody predloží výkonný riaditeľ každé štyri roky správnej rade správu o činnosti nadácie. Správna rada celkovo posúdi tieto činnosti a prijme rozhodnutie o budúcich činnostiach nadácie.
            
            
            
            
               Článok 19
            
            
               Strategické partnerstvá
            
            
            
               1.
                     Nadácia má na úvod štyroch strategických partnerov: „L’Institut des Amériques“ vo Francúzsku a „Regione Lombardia“ v Taliansku na strane EÚ a Globálna nadácia pre demokraciu a rozvoj (FUNGLODE) v Dominikánskej republike a Hospodárska komisia OSN pre Latinskú Ameriku a Karibik (ECLAC) na strane Latinskej Ameriky a Karibiku.
            
            
            
               2.
                     Na splnenie svojich cieľov môže nadácia EÚ – LAK v budúcnosti nadviazať strategické partnerstvá s medzivládnymi organizáciami, štátmi a verejnými alebo súkromnými inštitúciami oboch regiónov, pričom vždy rešpektuje zásadu medziregionálnej rovnováhy.
            
         
         
            
            
            
               Článok 20
            
            
               Výsady a imunity
            
            
            
               1.
                     Charakter a právna subjektivita nadácie sa vymedzujú v článkoch 2 a 4.
            
            
            
               2.
                     Postavenie, výsady a imunity nadácie, správnej rady, predsedu, výkonného riaditeľa, členov personálu a zástupcov členov na území Spolkovej republiky Nemecko na účely vykonávania ich funkcií sa riadia dohodou o sídle uzavretou medzi vládou Spolkovej republiky Nemecko a nadáciou.
            
            
            
               3.
                     Dohoda o sídle uvedená v odseku 2 tohto článku je nezávislá od tejto dohody.
            
            
            
               4.
                     Nadácia môže uzavrieť s jedným alebo viacerými štátmi Latinskej Ameriky a Karibiku a členskými štátmi EÚ iné dohody, ktoré schvaľuje správna rada, týkajúce sa výsad a imunít, ktoré môžu byť potrebné na riadne fungovanie nadácie na ich príslušných územiach.
            
            
            
               5.
                     V rámci svojich oficiálnych činností sú nadácia, jej aktíva, príjmy a iný majetok oslobodené od všetkých priamych daní. Nadácia nie je oslobodená od platieb za poskytnuté služby.
            
            
            
               6.
                     Výkonný riaditeľ a personál nadácie sú oslobodení od vnútroštátnych daní z platov a požitkov vyplácaných nadáciou.
            
            
            
               7.
                     Členovia personálu nadácie sú všetci členovia personálu vymenovaní výkonným riaditeľom s výnimkou tých, ktorí sú prijatí lokálne a pracujúci na základe hodinovej sadzby.
            
            
            
         
         
            
               Článok 21
            
            
               Jazyky nadácie
            
            
            
               Pracovnými jazykmi nadácie sú jazyky používané v strategickom partnerstve medzi Latinskou Amerikou a Karibikom a Európskou úniou od jeho nadviazania v júni 1999.
            
            
            
            
            
               Článok 22
            
            
               Urovnávanie sporov
            
            
            
               Akýkoľvek spor, ktorý vznikne medzi zmluvnými stranami v súvislosti s uplatňovaním alebo výkladom tejto dohody a jej zmien, sa predloží na priame rokovania medzi nimi v záujme včasného urovnania. Ak sa spor týmto spôsobom nevyrieši, predloží sa na rozhodnutie správnej rade.
            
            
            
            
               Článok 23
            
            
               Zmeny
            
            
            
               1.
                     Táto dohoda sa môže zmeniť na podnet správnej rady nadácie EÚ – LAK alebo na žiadosť ktorejkoľvek zmluvnej strany. Návrhy zmien sa zašlú depozitárovi, ktorý ich oznámi všetkým zmluvným stranám na posúdenie a prerokovanie.
            
            
            
               2.
                     Zmeny sa prijímajú konsenzom a nadobúdajú účinnosť tridsať dní po dátume, keď depozitár dostane posledné oznámenie o tom, že sa ukončili všetky formality potrebné na tento účel.
            
            
         
         
            
               3.
                     Depozitár oznámi nadobudnutie účinnosti zmien všetkým zmluvným stranám.
            
            
            
            
               Článok 24
            
            
               Ratifikácia a pristúpenie
            
            
            
               1.
                     Táto dohoda je otvorená na podpis zo strany všetkých štátov Latinskej Ameriky a Karibiku, členských štátov EÚ a zo strany Európskej únie od (DÁTUM) do dátumu nadobudnutia jej platnosti, pričom podlieha ratifikácii. Ratifikačné listiny sa uložia u depozitára.
            
            
            
               2.
                     Táto dohoda ostáva otvorená pre pristúpenie EÚ a tých štátov Latinskej Ameriky a Karibiku a členských štátov EÚ, ktoré ju nepodpísali. Príslušné prístupové listiny sa uložia u depozitára.
            
            
            
            
               Článok 25
            
            
               Nadobudnutie platnosti
            
            
            
               1.
                     Táto dohoda nadobúda platnosť tridsať dní po tom, ako osem zmluvných strán z každého regiónu, medzi nimi aj Spolková republika Nemecko, uloží svoje ratifikačné alebo prístupové listiny u depozitára. V prípade ostatných štátov Latinskej Ameriky a Karibiku a členských štátov EÚ, ako aj EÚ, ktoré uložia svoje ratifikačné alebo prístupové listiny po nadobudnutí platnosti, nadobudne táto dohoda platnosť tridsať dní po tom, ako tieto štáty Latinskej Ameriky a Karibiku, EÚ a členské štáty EÚ uložia svoje ratifikačné alebo prístupové listiny.
            
            
            
               2.
                     Depozitár informuje všetky zmluvné strany o doručení ratifikačných alebo prístupových listín, ako aj o dátume nadobudnutia platnosti tejto dohody, v súlade s odsekom 1 tohto článku.
            
            
            
            
               Článok 26
            
         
         
            
               Doba platnosti a vypovedanie
            
            
            
               1.
                     Doba platnosti tejto dohody je neurčitá.
            
            
            
               2.
                     Každá zo zmluvných strán môže túto dohodu vypovedať prostredníctvom písomného oznámenia adresovaného depozitárovi diplomatickou cestou. Vypovedanie nadobudne účinnosť dvanásť mesiacov po doručení oznámenia.
            
            
            
            
               Článok 27
            
            
               Zánik a likvidácia
            
            
            
               1.
                     Nadácia zanikne:
            
            
            
               a) ak všetci členovia nadácie alebo všetci členovia nadácie okrem jedného vypovedia dohodu, alebo
            
            
            
               b) ak členovia nadácie rozhodnú o ukončení jej činnosti.
            
            
            
               2.
                     V prípade ukončenia činnosti nadácia existuje len na účely svojej likvidácie. Jej záležitosti uzavrú likvidátori, ktorí pristúpia k predaju majetku nadácie a k zrušeniu záväzkov. Zostatok sa rozdelí medzi členov úmerne k ich príspevkom.
            
            
            
            
               Článok 28
            
         
         
            
               Depozitár
            
            
            
               Depozitárom tejto dohody je Rada Európskej únie.
            
            
            
            
               Článok 29
            
            
               Výhrady
            
            
            
               1.
                     V čase podpísania alebo ratifikácie tejto dohody, alebo pristúpenia k nej môžu zmluvné strany vzniesť výhrady a/alebo vyhlásenia k jej zneniu za predpokladu, že nie sú v rozpore s jej cieľom a účelom.
            
            
            
               2.
                     Vznesené výhrady a vyhlásenia sa oznámia depozitárovi, ktorý o nich upovedomí ostatné zmluvné strany dohody.
            
            
            
            
               Článok 30
            
            
               Prechodné ustanovenia
            
            
            
               Po nadobudnutí platnosti tejto dohody ukončí svoju činnosť prechodná nadácia založená v roku 2011 podľa zákonov Spolkovej republiky Nemecko a zanikne. Aktíva a záväzky, zdroje, finančné prostriedky a ostatné zmluvné povinnosti prechodnej nadácie sa prevedú do nadácie EÚ – LAK zriadenej podľa tejto dohody. Na tento účel nadácia EÚ – LAK a prechodná nadácia uplatnia so Spolkovou republikou Nemecko potrebné právne nástroje a splnia príslušné právne požiadavky.
            
            
            
            
               Na dôkaz toho splnomocnení zástupcovia, riadne poverení na tento účel, podpísali túto dohodu v jedinom origináli v bulharskom, chorvátskom, českom, dánskom, holandskom, anglickom, estónskom, fínskom, francúzskom, nemeckom, gréckom, maďarskom, talianskom, lotyšskom, litovskom, maltskom, poľskom, portugalskom, rumunskom, slovenskom, slovinskom, španielskom a švédskom jazyku, pričom všetky znenia sú rovnako autentické a sú uložené v archívoch Generálneho sekretariátu Rady Európskej únie, ktorý doručí overenú kópiu všetkým zmluvným stranám.
            
         
         
            
            
            
               V ___ ___ (201 )